KIRJALLINEN KYSYMYS E-1896/03 esittäjä(t): María Sornosa Martínez (PSE) komissiolle. Legioonalaistaudin huolestuttava leviäminen Alcoyssa.



Virallinen lehti nro 051 E , 26/02/2004 s. 0154 - 0155



KIRJALLINEN KYSYMYS E-1896/03 esittäjä(t): María Sornosa Martínez (PSE) komissiolle (6. kesäkuuta 2003) Aihe: Legioonalaistaudin huolestuttava leviäminen Alcoyssa Olen monessa kysymyksessäni esittänyt komissiolle huoleni legioonalaistaudin puhkeamisesta Alcoyn kaupungissa. Kyse on vakavasta ja jatkuvasta ongelmasta eikä tautia ole vieläkään saatu kuriin. Tässä Alicanten maakuntaan kuuluvassa kaupungissa jo 239 ihmistä on sairastunut ja kuusi heistä on kuollut (tiedot ovat tämän vuoden toukokuulta). Komissio vakuutti kysymykseen P-1159/02(1) antamassaan vastauksessa, että Espanjan viranomaiset ovat toteuttaneet tarvittavat toimenpiteet torjuakseen tehokkaasti legioonalaistautitapaukset Alcoyssa. () Siksi komissio on päättänyt lopettaa asian käsittelyn. Uudet tiedot toukokuulta osoittavat kuitenkin, että Alcoyn tilanne ei suinkaan ole hallinnassa, vaan se pahenee päivä päivältä uusien tapausten myötä. Alcoyn potilasyhdistyksen valitusten mukaan paikalliset terveysviranomaiset eivät huolehdi siitä, että jäähdytyslaitosten omistajat noudattavat laitteiden puhdistus- ja tarkastusmääräyksiä. Voidaanko 239 todetun sairastumistapauksen valossa sanoa, että Valencian alueen viranomaiset ovat toteuttaneet tarvittavat toimenpiteet ja myöntäneet riittävästi varoja legioonalaistaudin torjumiseksi Alcoyssa? Väittääkö komissio edelleen, että Alcoyn tautitapausten osalta on noudatettu yhteisön lainsäädäntöä? (1) EYVL C 229 E, 26.9.2002, s. 188. Margot Wallströmin komission puolesta antama vastaus (30. heinäkuuta 2003) Legionelloositapausten esiintymistä Alcoyssa koskevien parlamentin jäsenen aikaisempien kirjallisten kysymysten johdosta komissio ryhtyi tutkimaan asiaa (viitenumerolla 2001/2048) tarkastaakseen, ovatko Espanjan viranomaiset soveltaneet asiassa yhteisön lainsäädäntöä asianmukaisesti. Tutkiessaan kyseistä tapausta komissio on ollut yhteydessä Espanjan viranomaisiin ja pyytänyt heitä esittämään huomautuksensa kysyjän esille tuomista tapahtumista sekä juomaveden laadusta 15. heinäkuuta 1980 annetun neuvoston direktiivin 80/778/ETY(1) soveltamisesta tähän tapaukseen. Tämä direktiivi on korvattu ihmisten käyttöön tarkoitetun veden laadusta 3. marraskuuta 1998 annetulla neuvoston direktiivillä 98/83/EY(2). Kuten kysyjän kirjalliseen kysymykseen P-1159/02 annetussa vastauksessa selitetään, asiaa tutkittaessa ei ole havaittu, että asiaan sovellettavaa yhteisön lainsäädäntöä olisi rikottu. Näin ollen komissio on päättänyt lopettaa asian käsittelyn. Komission rooliin perustamissopimusten valvojana kuuluu, että se valvoo yhteisön oikeuden täytäntöönpanoa jäsenvaltioissa. Sen sijaan komissio ei voi puuttua asioihin, jotka eivät kuulu yhteisön toimivaltaan. Kuten kysyjä toteaa uudessa kirjallisessa kysymyksessään, Alcoyn uudet legionelloositapaukset johtuvat ilmeisesti ilmastointijärjestelmistä, jotka eivät ole voimassa olevien puhtaus- ja laitevalvontasääntöjen mukaiset. Koska Alcoyn legionelloosiongelma ei johdu juomavedestä, asiaan ei voida soveltaa direktiivejä 80/778/ETY ja 98/83/EY. Tähän tapaukseen sovellettavaa yhteisön ympäristölainsäädäntöä ei siis ole olemassa, eikä komissio voi puuttua asiaan. Legionelloosia koskeva epidemiologinen tieto on toimitettava Euroopan yhteisölle tartuntatautien epidemiologisen seurannan ja valvonnan verkoston perustamisesta yhteisöön tehdyn Euroopan parlamentin ja neuvoston päätöksen 2119/98/EY(3) nojalla. Espanjan kansanterveysviranomaiset ovat komission pyynnöstä ilmoittaneet Euroopan yhteisölle, että Alcoyn kaupungissa on käytössä järjestelmällinen laitteiden valvontasuunnitelma ja legionelloosin seurantajärjestelmä. Muut jäsenvaltiot eivät ole vastustaneet näiden toimenpiteiden käyttöönottoa. Yhteisön kansanterveyslainsäädännössä ei säädetä lisätoimenpiteistä. (1) EYVL L 229, 30.8.1980. (2) EYVL L 330, 5.12.1998. (3) EYVL L 268, 3.10.1998.